
Псалм 24
 
1. Цялата земя принадлежи на Господа, с всичко, което има в нея, цялата Вселена също, както и онези, които живеят в нея. 
 
Бог притежава Вселената и всичко вътре в нея. Няма нищо в цялата Вселена, което да не може да бъде покорено от Божията власт, ако ние се научим как Го хвалим, как да Му се покланяме и как да преживяваме Славата Му. 
 
Защо? Понеже има неща, които се опитват да се противопоставят на Бога - дяволът, демоните, грехът, но Бог има хора - Свои хора, на които разчита да живеят в Славата Му през цялото време, както онези 24 старейшини и както живите същества в книгата Откровение. 
 
Пророк Исая вижда много подобно видение, в Исая 6 глава. Той казва: 
 
Видях Господа, седнал на висок и издигнат престол и полите Му изпълваха храма. Над Него стояха серафимите, всеки от които имаше по шест крила (както онези в книгата Откровение); с две покриваше лицето си, с две покриваше краката си и с две летеше. Те викаха един през друг: Свят, свят, свят Господ на Силите! (както онези в книгата Откровение, само че тези тук викаха още нещо) Славата Му изпълва цялата земя.
 
Славата на Бога е решението за света. Светът е покварен; светът лежи в греха; светът е объркан; светът е себичен, но проблемът е, че и църквата е такава, а решението е в това църквата да започне да хвали Бога докато усети Неговото привличане. След това Църквата да се покланя на Бога, докато преживее Славата. След това Църквата да стои в Славата и да я носи в света - Свят, свят, свят Господ на Силите! Славата Му изпълва цялата земя. 
 
Как Славата изпълва цялата Земя? Чрез хората изпълнени с Неговата Слава и които живеят на тази земя. Какви са тези хора? Църквата, кои други да са? Вижте за каква църква трябва да става дума:  
 
 
3. Кой ще се изкачи на хълма Господен? (За да преживее Славата Му разбира се) И кой ще застане на Неговото свято място? (За да преживее Славата Му разбира се). 
 
Под кой не се има предвид кой Бог е избрал (Например Бог да е избрал Петър да преживее славата, но да не е избрал Павел да я преживее). Има се предвид какъв вид човек ще може да се изкачи на хълма, на святото място и да преживее тази слава?
 
 
4. Онзи, който е с чисти ръце и с непорочно сърце, който не е предал на суета душата си и не се е клел в лъжа. 
 
Когато отиваме пред Бога, нека проверяваме себе си:
 
- Чисти ръце говори за делата ни - това, което вършим. Нека размишляваме за постъпките и делата си, понеже от тях ще зависи дали ще преживеем Славата и дали ще можем да я носим на Земята.
 
- Непорочно сърце говори за мотивите ни - защо вършим това, което вършим. Нека размишляваме за това от какво сме мотивирани - от това да служим на Бога, или от лични интереси. 
 
- Суетна душа означава желания за безсмислени неща, фокусът ни да не е в Бога и Неговата слава, а в светските копнежи. Нека размишляваме за това за какви неща копнеем. Какво изпълва желанията на сърцето ни?
 
- Клел в лъжа означава с измама и за сметка на другите ние да успяваме. Нека размишляваме кое е най-важно за нас и дали бихме прибягнали до измама, само и само ние да сме по-добре. Има един друг стих, който казва, че ако сме обещали нещо, не трябва да се отмятаме, дори и да е в наша вреда след това.
 
Давид има още един Псалм, в който дори по-дълбоко разисква същите неща. Това е Псалм 15. Той е само 5 стиха: 
 
„Господи, кой ще обитава в Твоя шатър? Кой ще живее на Твоя свят хълм? Онзи, който ходи без злоба, който върши правда и който говори истина от сърцето си; който не клюкари с езика си, нито върши зло на приятеля си, нито се съгласява да хвърля укор против ближния си, пред чиито очи е презрян безчестният; но той почита онези, които се страхуват от Господа; който, ако и да се е клел за своя вреда, не се отмята; който не дава парите си с лихва, нито приема подкуп против невинния. Който прави това, няма да се поклати до века.“
 
Връщаме се в Псалм 24:
 
 
5. Той (този с чистите ръце, непорочното сърце, несуетната душа, честният, незлобливият, праведният, истинният, неклюкарещият, неукоряващият, почитащият, уважаващият, спазващият обещанията си, даващият щедро) ще приеме благословение от Господа и правда от Бога на спасението си. 
 
Ето как се освобождава спасението, изцелението, освобождението, протекцията, благоуспяването, пълната цялост и пълната победа в живота ни - когато сме фокусирани в Бога, а не в света; когато сърцето ни води в нещата, които вършим; когато делата на ръцете ни са чисти и когато не действаме като света, с измама, само и само да успеем в нещо.
 
 
6. Това е поколението на онези, които търсят Бога; онези, които търсят Твоето лице, Господи, те са Яков. (Села.) 
 
Бог търси поколение, група, компания, църква, която да Го търси, не просто един човек. Целият свят и цялата Вселена са Негови и Той ще спаси, ще изцели, ще освободи, ще благослови, ще опази, ще победи, но Той иска да го направи първо в нас и за нас. А след това чрез нас и заедно с нас.
 
 
7-10. Издигнете, порти, главите си и бъдете издигнати, вие, вечни врати, и ще влезе Царят на славата. Кой е Този Цар на славата? Господ, могъщият и силният, Господ, силният в бой. Господ на Силите, Той е Царят на славата. 
 
Нашето сърце, нашите мотиви, нашият глад, нашето желание за Бога, нашият фокус към Него - това са портите и вратите, през които Господ иска да влезе със Славата Си, в живота ни и след това, чрез живота ни - към останалите. Амин!
 
 
Бог да ви благослови!

